google/wiki40b huggingface dataset:
Hans Luthers andre regjering

Hans Luthers andre regjering var en koalisjonsregjering i Weimarrepublikken i Tyskland, Den etterfulgte Luthers første regjering, og satt ved makten fra 20. januar 1926 til 18. mai samme år. Regjeringen inngikk i april en nøytralitets- og ikke-angrepspakt med Sovjetunionen (Traktaten i Berlin, 1926).

Flaggstriden

Regjeringen falt på den vedvarende strid i Weimarrepublikken, om hvilket flagg som skulle brukes i Tyskland (flaggstriden). Alternativene var enten det gjeldende svart-rød-gull, eller den keiserlige sort-hvit-rød. Luther foreslo 5. mai 1926 en kombinasjon, hvoretter svart-rød-gull skulle være riksflagget, mens sort-hvit-rød skulle brukes som handelsflagg, med riksfargene i det øvre, indre hjørne. Dette utløste en storm av reaksjoner fra republikansk side. SPD, DDP og Zentrum protesterte, og det samme gjorde fagforeningene. Det ble stilt mistillitsvotum i Riksdagen, som oppnådde 177 mot 146 stemmer, og regjeringen måtte gå av. Flaggforordningen ble imidlertid stående. 
Luther II ble etterfulgt av Wilhelm Marx' tredje regjering.
Robin Hood – tyvenes prins

Handling

Den engelske adelsmannen Robin of Locksley (Kevin Costner) blir med kong Rikard Løvehjerte på det tredje korstog. Der blir han tatt til fange, men klarer å rømme og redder samtidig livet til maureren Azeem (Morgan Freeman). Etter maurerens religiøse tro må han følge Robin inntil han har reddet Robins liv. 
Hjemme i England finner Robin faren drept og alt land som tilhørte familien tatt over av den hensynsløse sheriffen av Nottingham. Robin kommer også i klammeri med Sir Guy of Gisbourne, sheriffens fetter. Etter å ha drept flere av Gisbournes menn blir Robin erklært lovløs. Sammen med Azeem rømmer han inn i Sherwood-skogen hvor han møter en gruppe lovløse som ledes av Lille-John. Fra sitt skjulested i skogen begynner de lovløse, nå under Robins ledelse, å angripe Nottinghams soldater og stjeler rikdommene de kommer over. Robin får samtidig vite at Sheriffen har planer om å ta Richard Løvehjertes trone mens han er på korstog.

Om filmen

Filmen fikk blandet mottakelse av kritikerne, noe som gjenspeiles i at den har oppnådd 50% på Rotten Tomatoes (2014). Den kjente amerikanske anmelderen Roger Ebert gav den to av fire stjerner. 
Den ble en stor publikumssuksess og innbrakte $390 millioner på verdensbasis, hvorav $165 millioner i USA. Den ble dermed den nest mest innbringende filmen i 1991, både på verdensbasis og i USA. Den ble kun slått av Terminator II – Dommens dag.
Forskjeller i forhold til den opprinnelige historien

Flere ting er forandret fra den klassiske historien i denne versjonen. Her er det ingen prins, bare sheriffen av Nottingham og hans sadistiske fetter Sir Guy of Gisbourne. En annen forandring er maureren Azeem, spilt av Morgan Freeman. Ellers er personene de samme, Broder Tuck, Little John, Will Scarlett og Marion er med.

I Norge

Dagbladets anmelder gav den terningkast tre. VGs anmelder gav den blandet omtale, men beskrev den som underholdende.
CINERAMAs anmelder gav den terningkast fem og skrev følgende kommentar: «Skuespillerne i 'Robin Hood – Prince of Thieves' er gode og passer godt i sine respektive roller. Kevin Costner gjør en av sine beste roller, selv om han ikke har et snev av engelsk aksent. Christian Slaters Will Scarlett blir mer og mer spennende utover i filmen. Det er rikelig med humor, mye kommer fra Morgan Freeman og Alan Rickman, men morsomst er Broder Tuck, spilt av Michael McShane».
Gredstedbroskipet

Kongeå

Øst for Jedsted Mølle og Gredstedbro som gikk over Kongeå, hadde de danske myndighetene startet arbeidet med å rette ut den buktende elven i 1945. Under arbeidet støtte gravemaskinen på en ukjent konstruksjon av hardt og solid tre. Noen av trestykkene ble innlevert til Antikvarisk Samling i Ribe. Her ble det antatt at det var rester etter en bro ca. 6 km fra Kongeås munning mot Vadehavet mellom Fanø og Manø. Det var først i 1964 trestykkene ble identifisert som rester fra et skip. Det ble deretter overført til Nationalmuseet i København for ytterligere undersøkelser og dokumentasjon. Det ble innledet en ettersøkning etter funnstedet, men arbeiderne hadde glemt hvor de fant konstruksjonen, og den dag i dag er funnstedet ennå ikke gjenfunnet.
Kongeå som ledet ut i Vadehavet, hadde vært et viktig bindeledd mellom havet og landet over tidevannsområdet. Arkeologiske funn allerede i 1877 hadde påvist viktigheten av beliggenheten der Gredstedbroskipet ble funnet. Bare 800 meter innover i landet ved Brokær var det avdekket et gravfelt fra jernalderen. En av gravene inneholdt en båt på ca. 12 meters lengde. Romerske gjenstander i flere graver hadde bevist at Kongeå måtte ha fungert som en handelsrute fra havet i likhet med Ribe Å som ledet inn til havnen i byen Ribe.

Skipet

Bare tre biter fra skipet er bevart, men hadde så langt vært meget nyttige for å kunne rekonstruere Gredstedbroskipet, som måtte ha vært stort med tanke på dimensjonene på det som var funnet. Alt var av eik.
Spantet var tildels helt bevart og hadde opprinnelig vært på rundt 2,3 meter i lengde og hadde 7 klinkbelagte bordganger på den ene siden. Undersøkelsene av restene av stevnen og kjølen påviste en lav og bred kjøl, slitasjemerker tyder på at skipet ofte har vært trukket på land. Gredstedbroskipet måtte derfor være av den samme størrelse som Nydamskipet, mellom 20 og 25 meter i lengde. Kjølen tyder på slektskap med det eldre Nydamskipet som hadde flat kjøl med større bredde enn høyde. Lasken, mellomstykket fra kjøl til stevn, var loddrette i vikingskipene mens Nydamskipet hadde vannrette lask.
Gredstedbroskipet har sannsynligvis vært et roskip bygget ca. 610 e.Kr med margin på 100 år til begge sider som en overgang mellom det eldre Nydamskipet som hadde brede bordganger og Ladbyskipet som i likhet med vikingskipene hadde smalere bordganger. Å rekonstruere skipets utseende er vanskelig med utgangspunktet i de tre gjenværende stykkene, bare dimensjonene er mulig å stadfeste.
Eco-Management and Audit Scheme

Eco-Management and Audit Scheme (EMAS) er et frivillige instrument i EU som anerkjenner organisasjoner som forbedrer sin miljøinnsats. EMAS-registrerte organisasjoner er forpliktet til å drive etter miljøvennlige metoder og til å rapportere sin miljøinnsats gjennom en publisering av en uavhengig verifisert miljørapport.
EMAS ble vedtatt av EU i juli 1993 og trådte i kraft i EU-landene 1. januar 1995.
I Norge er det Brønnøysundregistrene som administrerer ordningen.
Hugo Award

Hugo Award er en pris som utdeles årlig for beste arbeide innen science fiction eller fantasy publisert i det foregående år. Prisen har fått navn etter utgiveren og science fiction-pioneren Hugo Gernsback. Sammen med The Nebula Award er Hugo sannsynligvis verdens mest kjente pris innen dette området. Den ble første gang utdelt i 1939.
Nominasjoner foretas og vinnere stemmes frem av deltakere ved den årlige World Science Fiction Convention («Worldcon»).
Hamilton Ricard

Landslaget

Hamilton Ricard spilte 27 landskamper for Colombias herrelandslag. Han ble tatt ut i Colombias tropp til VM i fotball 1998.
Norgesmesterskapet i bueskyting 1975

Norgesmesterskapet i bueskyting 1975 bestod av flere arrangementer som i 1975 kåret norgesmestere i bueskyting.
NM innendørs ble arrangert i Ekeberghallen i Oslo 16. mars. 
NM i skiveskyting ble arrangert i Sandefjord 23.–24. august. 
NM i jakt- og feltskyting ble arrangert i Tønsberg 14. september. 
Kongepokalen ble vunnet av Johannes Akkerhaugen.
Dundee FC

Historie

Dundee FC ble stiftet i 1893 da Our Boys FC og East End FC slo seg sammen. Klubben ble valgt inn i Scottish Football League (Division 1) samme år. De gjorde det bra i ligaen, men deres første store høydepunkt kom i 1910, da de vant den skotske FA-cupen. Dundee slo Clyde 2-1 i tredje finalekamp etter to uavgjorte kamper.
I motsetning til engelske The Football League holdt ligaen i Skottland det gående gjennom 1. verdenskrig (dog med bare én divisjon). Men klubbenes økonomi var dårlig i krigsårene, og i 1917 ble Dundee, Aberdeen og Raith Rovers bedt om å trekke seg fra ligaen for å begrense reisekostnadene til de andre klubbene. Alle tre klubbene kom med igjen i 1919.
Dundee holdt seg i 1. divisjon til 1938, da de rykket ned. Fra 1947 var de tilbake igjen i øverste divisjon. De neste tre tiårene ble klubbens mest suksessrike. Dundee ble ligamestre i 1962 og vant ligacupen i 1952 (3-2 over Rangers), 1953 (2-0 over Kilmarnock) og 1974 (1-0 over Celtic).
Dundee rykket ned i First division (nivå 2) i 1976, og i årene siden har klubben hatt mindre suksess. Klubben har vekslet mellom øverste og nest øverste divisjon, men har ikke oppnådd de helt store resultatene. I 2003 nådde de imidlertid cupfinalen, men tapte 0-1 mot Rangers. I november samme året ble klubben satt under administrasjon, med enorme 23 millioner pund i gjeld. Det var reell fare for at klubben kunne gå konkurs, men dette ble avverget. Dundee rykket ned fra øverste divisjon foreløpig siste gang i 2005.
Den 1. november 2010 ble klubben igjen satt under administrasjon, da den ble truet av konkurs. Klubben ble tvunget til alvorlige grep og 15. oktober sparket klubben manager Gordon Chisholm og hele ni spillere. Administrator Bryan Jackson uttalte: Jeg tror at denne klubben, som har en stolt og kjent historie, utkjemper sin tøffeste kamp noensinne. Dundee FC ble trukket 25 poeng av Scottish Football League for at klubben gikk inn i administrasjon for andre gang på under sju år. Denne poengstraffen kom i tillegg til at klubben ikke fikk lov til å signere nye spillere så lenge de er under administrasjon.
Amagertorv (København)

Storkespringvandet

Skulpturen er modellert av billedhuggeren Vilhelm Bissen etter tegninger av professor og maler Edvard Petersen og støpt av bronsestøper Lauritz Rasmussen. Springvannet ble donert av Foreningen til Hovedstadens Forskønnelse. I 1888 utlyste foreningen en konkurranse i anledning av kronprins Frederiks (senere Frederik VIII) og kronprinsesse Louises forestående sølvbryllup. Storkespringvandet ble innviet i 1894.
Da springvannet var nytt plasket det vann i en slik vinkel mot fuglenes utbredte vinger at det sprutet i ansiktet på  forbipasserende. Pressen harsellerte med det og politiet var stadig tilkalt fordi det ofte var folk som drev med skøyerstreker og kastet folk oppi vannkummen. Kommunen stengte av vannet, men det medførte at folk kastet søppel oppi i stedet og derfor ble det åpnet for vannet igjen.
Det har i årevis versert en historie om at fuglene ikke er storker, men hegrer. En ornitolog har studert Storkespringvandet nærmere og konkludert med at det er storker.
Loenga–Alnabrulinjen

Fremtid

I forbindelse med Follobanen, som kan stå ferdig til 2020/21, skal forberedende arbeider til en mulig fremtidig bryndiagonal bygges. I Jernbaneverkets planer for Breivoll/Smalvollen heter det:
«Bryndiagonalen» skal planlegges samtidig med nytt dobbeltspor til Ski. Det er sannsynlig at Bryndiagonalen kommer ut mot hovedbanen i området Fyrstikkbakken-Tvetenveien.
Dersom Bryndiagonalen ferdigstilles, vil godssporet avlastes.

Stasjoner

I tilknytning til godssporet på Loenga ligger Loenga stasjon med stasjonsbygg og perronger. Stasjonen betjener ikke personer, men gods. På Kværner lå Kværner stasjon mellom 1957 og 1977. Den betjente godssporet og Gjøvikbanen. Status var togstopp, det vil si den betjente verken passasjerer eller gods. Bryn stasjon betjente gods på Loenga–Alnabrulinjen og persontrafikk på Hovedbanen. Stasjonen er fremdeles intakt, men i dag stort sett ubetjent. Alnabru stasjon ble opprettet i 1902. Den var primært endestasjon for de to godslinjene som møttes på Alnabru, men hadde også noe persontrafikk. Alnabru stasjon ble nedlagt i 1971.

Jernbaneulykken på Sjursøya

24. mars 2010 rullet 16 godsvogner tilhørende CargoNet ukontrollert fra Alnabru til Sjursøya. Dette førte til en alvorlig ulykke på Sjursøya.
Frederik Prytz

Bakgrunn

Frederik Prytz var sønn til presten Anton Frederik (Fritz) Winter Jakhelln Prytz (1853–1937), Oslo, og ektefellen Milda Dorothea Olsen fra Nordland. Gullsmed, arkitekt og statsråd Torolf Prytz, var Frederik Prytz' onkel. Slekten Prytz hadde tilknytning til Nordland og kom fra bergverksfolk på Røros.

Yrkeskarriere og politisk virke

Frederik Prytz ble en nær venn av Vidkun Quisling, føreren i NS, under  oppholdet i Russland etter den russiske revolusjon i 1917, da de begge var stasjonert ved den norske legasjonen i Petrograd. Han drev skogbruk i Russland i stor skala, noe han tjente gode penger på. Han flyttet i 1920-årene tilbake til Norge for godt, fortsatte som forretningsmann og kjøpte Storfosen gods i Trøndelag.
Frederik Prytz engasjerte seg i norsk politikk og holdt en klar avstand til kommunismen. Prytz var angivelig med og påvirket Quislings nazistiske ideer. Prytz var sentral i Nasjonal Samling fra etableringen i 1933.
Under den andre verdenskrig var Frederik Prytz fylkesmann i Sør-Trøndelag og sjef for Finansdepartementet i perioden 1942–1944. Prytz var ikke antisemitt og mislikte jødepolitikken under krigen. Han var «anglofil» og hadde kjennskap til jødenes skjebne etter deportasjonen, trolig ved at han hørte på BBC. Han døde av kreft før freden i 1945, etterlot seg enke og barn samt har flere etterkommere.
Prytz mottok på sitt dødsleie en revidert utgave av Storkorset av St. Olavs Orden fra Quisling personlig. Quisling tildelte under krigen ordener med modifiserte ordensinsignier. Dette var rivaliserende tildelinger til de som kong Haakon foretok fra London. Tildelingen til Prytz er senere ikke offisielt godkjent. Prytz er begravd i Oslo.
Trigger (film)

Innspillingsfakta

Filmen ble spilt inn i Oslo 5. september–21. oktober 2005.

Handling

Hovedpersonen Alise er en 11 år gammel jente. Hun sier at hun er hestegal og har ridd lenge, men har løyet om alt. Alice er egentlig livredd dem. En dag, når hun og venninnen Rebekka er på vei hjem fra skolen, kommer en vill og galopperende hest rett mot dem. Rebekka forventer at Alise, som kan så mye om hester, skal gjøre noe. Det ender opp med at de stenger hesten inne på basketbanen. Alise må ha hjelp av morfaren sin, som eide en hest før, og som er den som virkelig kan noe om hester. Han og Alise tar hesten (Trigger) med seg til en stall i nærheten. Da kommer det noen som sier at hvis Trigger ikke har blitt ridd på innen to dager, så skyter de den. Noe som virker helt umulig. Alt mulig skjer på en gang, og når morfaren blir alvorlig syk, er alt opp til Alise. Hvordan skal hun klare dette, hun som ikke kan noe om hester?
Trafikkdrepte dyr

Trafikkdrepte dyr er dyr som blir drept i en kollisjon med kjøretøy, båter eller fly.
Kazuma Watanabe

Japans herrelandslag

Kazuma Watanabe har spilt én landskamp for Japans herrelandslag.
Barbara Helsingius

Karriere

Barbara Helsingius debuterte som visesanger på 1960-tallet og som visedikter på 1970-tallet. Interessen for amerikansk visekunst, «folk», ble vekket under hennes opphold i USA, og hennes første utgivelse (1966) var amerikanske viser, oversatt til finsk. Hun fremførte egne og finlandssvenske viser, oversatte skandinaviske viser til finsk og finske viser til svensk, norsk og engelsk og opprettet på visefestivaler over hele verden. Hun var medlem av Visens venner i Norge, hedersmedlem av Visans Vänner i Helsingfors, samt Yrkestrubadurernas Förening i Sverige, medlem av Svenska Visakademien (som eneste finske) og den samnordiske kulturforeningen NordVisa.
I Sverige har blant annet John Harryson tonesatt og sunget sanger av den finske poeten Eino Leino, som Barbara Helsingius har oversatt til svensk.
Supervulkan

Forekomst

I 2004 fremla Ben G. Mason, David M. Pyle og Clive Oppenheimer en analyse hvor de identifiserte 42 superutbrudd i løpet av de siste 36 mill. år. De beregnet at superutbrudd er så sjeldne i forhold til «svakere» utbrudd at de siste til sammen slipper ut betydelig mer ejekta. Men de fant også at voldsomme vulkanutbrudd er betraktelig vanligere enn asteroidenedfall som utløser like mye energi.
Campi Flegrei i Italia og Yellowstone-supervulkanen er verdens eneste kjente aktive supervulkaner. Sjøene Toba på Sumatra og Taupo på New Zealand antas å være utdødde supervulkaner. Andre finnes i Nord-Amerika, Sør-Amerika, Jemen og Norge.

Gamle supervulkaner i Norge

Under dannelsen av Oslofeltet i perm oppstod flere supervulkaner. Den største var antakelig i Ramnes, og hadde en diameter på 35 km. I eocen for 55 millioner år siden var det en supervulkan på Vøringplatået 300 km vest for Bodø. Den er en av de største vulkaner som er kjent, og hadde en utstrekning på 40 x 50 km.
Kenichi Sugano

Karriere

Kenichi Sugano startet sin profesjonelle karriere i Kashiwa Reysol i 1994. Han har også spilt for Kawasaki Frontale og Mito HollyHock.
Jong skole

Historie

Skolen sto ferdig i 1966. I 1995 kom det et påbygg på skolen.
Skolenes rektorer har vært Odd Mørk, Borghild Mørstad, Anne Marie Hognestad, Ingrid Ek (konstituert), Hilde Furseth, Torleif Grendahl, May Gautier Gjerdsbakk og Frode Sømme(nåværende rektor).
Steve Arsenault

Bakgrunn

Arsenaults funksjonshemming skyldes avaskulær nekrose i lårbenshodet, dette er dødt benvev som skyldes manglende blodtilførsel. Han hadde en vokseperiode da han var ti år gammel, som svekket lårbeinet og bekkenet, og et kirurgisk inngrep forårsaket komplikasjoner som gjorde lårbeinet deformert og svekket. 
Han begynte med kjelkehockey i 2004, og debuterte på det canadiske landslaget i 2005. Han tok pause fra kjelkehockey fra 2007 til 2010, etter at hans mor døde og hans far mistet den ene foten i en arbeidsulykke.

Idrettskarriere

Han spilte på Canadas lag som kom på andreplass i Japan Para Ice Sledge Hockey Championship 2011. Samme år cant Canada World Sledge Hockey Challenge 2011, som ble arrangert i London. Canada fikk sølv i World Sledge Hockey Challenge 2012. 
VM i kjelkehockey 2013 ble arrangert i Goyang i Sør-Korea, og Canada vant mesterskapet etter seier 1-0 over USA i finalen. Canada vant World Sledge Hockey Challenge 2013, og fikk bronse i kjelkehockey under Paralympiske vinterleker 2014. 
I 2015 fikk Canada bronse i World Sledge Hockey Challenge, og de fikk sølv i VM i kjelkehockey 2015, der USA vant finalen med 3-0. De vant Turin Para Ice Hockey International Tournament 2015, og fikk sølv i begge World Sledge Hockey Challenge-turneringene i 2016. Canada kom på andreplass i Stillehavsmesterskapet i kjelkehockey (IPC Pan-Pacific Championship) i 2016, etter tap 1-4 mot USA i finalen.
I VM i kjelkehockey 2017 vant Canada mesterskapet, etter at de slo USA 4-1 i finalen. I World Sledge Hockey Challenge 2017 kom Canada på andreplass, og de vant Turin Para Ice Hockey International Tournament 2017. 
I 2018 representerte han Canada under Paralympiske vinterleker 2018 i Pyeongchang. Canada tapte der finalen 1-2 mot USA.
Glyn Daniel

Tidlig liv og utdanning

Daniel ble født i Lampeter Velfrey i Pembrokeshire, som var en liten landsby mellom Narberth og Whitland, i den sørlige delen av Wales, hvor hans far, John Daniel, var landsbyens skolemester. Da Daniel var fem år gammel flyttet han sammen med sine foreldre til Liantwit Major i Vale of Glamorgan. Han begynte på Barry County School for Boys, som var hans akademiske mulighet til å få stipend, slik at han kunne begynne på Universitetet i Cambridge.

2. verdenskrig

I løpet av 2. verdenskrig, viste Daniel sitt talent for å tolke arkeologiske plasser gjennom antennefotografi mens han jobbet hos RAFs flyfoto enhet. Han analyserte og undersøkte bilder av fiendens territorium.

Krimromaner

Daniel skrev en del krim under pseudonymet Dilwyn Rees. Hans noveller The Cambridge Murders (1945) (reutgitt i 1965, publisert under hans ekte navn) og Welcome Death (originalt publisert under hans ekte navn i 1945) handler om Sir Richard Cherrington, en eminent, men også let eksentrisk arkeolog som er visepresident for Fisher College - er en rolle basert på forfatteren.
Gracelino Barbosa

Idrettskarriere

Barbosa deltok ved INAS Global Games 2011, og fikk der 6 medaljer. 
Han deltok ved Para-VM i friidrett 2013, der han kom på 13.-plass i lengde, og ved Para-VM i friidrett 2015, der han kom på 6.-plass på 400 meter.
Han deltok på 400 meter ved Paralympiske sommerleker 2016. Han løp på 48,77 i runde 1, og løp på 48,55 i finalen. Dette holdt til bronse, bak Daniel Martins og Luis Arturo Paiva. Dette var Kapp Verdes første paralympiske eller olympiske medalje noen sinne.
Gelasius I

Gelasius I (født i Kabylia, død 19. november 496 i Roma) var pave fra den 1. mars 492 til sin død. Han æres som helgen i den katolske kirke, med minnedag 21. november.

Bakgrunn

Om Gelasius' opphav er det kjent at faren var en prest ved navn Valerius, og at han i et brev til keiser Anastasios I kalte seg «Romanus natus» men i Liber Pontificalis sies å være av «natione Afer» noe som er blitt tolket som at han kom fra Afrika, en oppfatning som er blitt alment utbredt. Historikeren J. Conant mener at de to opplysningene godt kan la seg harmonisere, ved det at «Romanus natus» godt kan indikere at han ble født innen det romerske Afrika, med sine borgere av Roma, ble erobret av vandalene.

Pave

Gelasius ble valgt til pave den 1. mars 492, som etterfølger etter Felix III. Han kjempet for å bevare de gamle tradisjoner, og mente at den prestelige myndighet var høyere rangert enn den kongelige, noe som gjerne ble gjentatt gjennom middelalderen. Lenge tilskrev man Gelasius kanoniseringen av de hellige skrifter, men den katolske kirkers forskere er kommet til at det heller antagelig var pave Damasus I.
Gelasius skrev mange hymner og en messebok.
Han bidro med en viktig doktrine som tok opp den oppdeling mellom veldslig og åndelig makt som han anså skulle råde mellom paven og keiseren. Det gjaldt den gang å markere rolleavgrensningen mellom paven og keiser Anastosios I, Odoaker og Theoderik; mellom pavedømmet («auctoritas sacrata pontificum») og keiserdømmets («regalis potestas»).
Denne dualistiske doktrine om «de to sverd» skulle under høymiddelalderens kirkereformer få stor betydning for å styrke kirkens myndighet og pavens  autoritet i relasjon til monarker.
Et skrift fra pave Gelasius (Ad Rufinum et Aprilem episcopos) oppviser det første belegg for adjektivet modernus; han benytter det for å avgrense nye lærer (admonitiones modernas) fra gamle regler (antiquis regulis).
Aktive Fredsreiser

Aktive Fredsreiser Travel for Peace AS er et norsk aksjeselskap med hovedkontor i Risør. Virksomheten omfatter også datterselskapet Aktive Fredsreiser Buss AS. Bedriften arrangerer bussreiser til tidligere konsentrasjonsleire i Europa.